b'\n_START_ARTICLE_\nInvesticijos\n_START_PARAGRAPH_\nInvesticijos\xc2\xa0\xe2\x80\x93 pinigin\xc4\x97s l\xc4\x97\xc5\xa1os ir \xc4\xafstatymais bei kitais teis\xc4\x97s aktais nustatyta tvarka \xc4\xafvertintas materialusis, nematerialusis ir finansinis turtas. \xc5\xa0is turtas yra investuojamas siekiant i\xc5\xa1 investavimo objekto gauti pelno (pajam\xc5\xb3), socialin\xc4\xaf rezultat\xc4\x85 (\xc5\xa1vietimo, kult\xc5\xabros, mokslo, sveikatos ir socialin\xc4\x97s apsaugos bei kitose pana\xc5\xa1iose srityse) arba u\xc5\xbetikrinti valstyb\xc4\x97s funkcij\xc5\xb3 \xc4\xafgyvendinim\xc4\x85._NEWLINE_Formuojant ir \xc4\xafgyvendinant investicij\xc5\xb3 politik\xc4\x85 pagrindinis tikslas yra gerinti valstyb\xc4\x97s, regiono investicin\xc4\x99 aplink\xc4\x85 ir kurti efektyvi\xc4\x85 tiesiogini\xc5\xb3 vidaus ir u\xc5\xbesienio investicij\xc5\xb3 skatinimo sistem\xc4\x85, vis\xc5\xb3 pirma orientuot\xc4\x85 \xc4\xaf ilgalaik\xc4\x99 \xc5\xa1alies \xc5\xabkio pl\xc4\x97tr\xc4\x85, ekonomikos augim\xc4\x85 ir visuomen\xc4\x97s gerov\xc4\x97s didinim\xc4\x85.\n_START_SECTION_\nInvesticij\xc5\xb3 valdymas\n_START_PARAGRAPH_\nInvesticij\xc5\xb3 valdymu (investicij\xc5\xb3 vadyba) u\xc5\xbesiima daugelis bank\xc5\xb3, taip pat yra specialios investicij\xc5\xb3 valdymo \xc4\xafmon\xc4\x97s._NEWLINE_Lietuvoje veikia investiciniai bankai ir investicij\xc5\xb3 bendrov\xc4\x97s.\n_START_SECTION_\nInvestavimas\n_START_PARAGRAPH_\nInvestavimas\xc2\xa0\xe2\x80\x93 tokia veikla, kurios metu stengiamasi investuoti turimas vertybes; kapitalo panaudojimo b\xc5\xabdas, kuris privalo u\xc5\xbetikrinti kapitalo saugum\xc4\x85 ir vert\xc4\x97s augim\xc4\x85. Tai \xc4\xafstatymo nustatytais b\xc5\xabdais atliekami investuotojo veiksmai, kuriais jis \xc4\xafgyja nuosavyb\xc4\x97s teis\xc4\x99 arba kreditoriaus reikalavimo teis\xc4\x99 \xc4\xaf investavimo objekt\xc4\x85 arba teis\xc4\x99 \xc5\xa1\xc4\xaf objekt\xc4\x85 valdyti ir naudoti._NEWLINE_Investavimas (bendr\xc4\x85ja prasme)\xc2\xa0\xe2\x80\x93 tikro dabartinio vartojimo atsisakymas d\xc4\x97l ateities vartojimo (da\xc5\xbenai neapibr\xc4\x97\xc5\xbeto.)_NEWLINE_Papras\xc4\x8diau tariant, investicijos\xc2\xa0\xe2\x80\x93 tai priemon\xc4\x97s, kuri\xc5\xb3 d\xc4\x97ka galima perduoti kam nors grynuosius pinigus, siekiant i\xc5\xa1saugoti ir padidinti j\xc5\xb3 vert\xc4\x99, arba u\xc5\xbetikrinti teigiamas pajamas, kurias gausime perduodant tuos pinigus. Gryn\xc5\xb3j\xc5\xb3 pinig\xc5\xb3 vert\xc4\x97 gali ma\xc5\xbe\xc4\x97ti d\xc4\x97l infliacijos ir jie negali garantuoti joki\xc5\xb3 pajam\xc5\xb3. Jei t\xc4\x85 pa\xc4\x8di\xc4\x85 pinig\xc5\xb3 sum\xc4\x85 laikytume taupomojoje banko s\xc4\x85skaitoje, tai tuos pinigus galima b\xc5\xabt\xc5\xb3 vadinti investicija. Egzistuoja \xc4\xafvairios kapitalo disponavimo, kapitalo investavimo formos arba investavimo priemoni\xc5\xb3 grup\xc4\x97s: investavimas \xc4\xaf vertybinius popierius ir nekilnojam\xc4\x85j\xc4\xaf turt\xc4\x85; \xc4\xaf ilgalaikius \xc4\xafsipareigojimus, kurie skiriasi \xc4\xafvairiausiomis savyb\xc4\x97mis\xc2\xa0\xe2\x80\x93 investavimas \xc4\xaf akcijas ir pasirinkimo sandorius, su ma\xc5\xbea arba didele rizika; trumpalaikis arba ilgalaikis investavimas; tiesioginis ir netiesioginis investavimas ir pan._NEWLINE_Investuotojas gali veikti savaranki\xc5\xa1kai arba naudotis kit\xc5\xb3 asmen\xc5\xb3 paslaugomis. Antruoju atveju gali b\xc5\xabti teikiamos investicin\xc4\x97s paslaugos, padedant finansinio tarpininkavimo profesionalams.\n_START_SECTION_\n\xc4\xaemon\xc4\x97s investicijos\n_START_PARAGRAPH_\nInvesticijos \xc4\xafmon\xc4\x97s lygiu yra i\xc5\xa1laidos \xc4\xafrenginiams pirkti, gatav\xc5\xb3 preki\xc5\xb3 atsargoms papildyti, naujoms \xc4\xafmon\xc4\x97ms statyti; pagal kilm\xc4\x99 investicijos gali b\xc5\xabti vidaus ir i\xc5\xa1or\xc4\x97s (u\xc5\xbesienio kapitalo). \xc4\xaemoni\xc5\xb3 investicijos vadinamos bendrosiomis priva\xc4\x8diomis vidaus investicin\xc4\x97mis i\xc5\xa1laidomis; Vyriausyb\xc4\x97s investicin\xc4\x97s i\xc5\xa1laidos \xc4\xaf \xc5\xa1ias i\xc5\xa1laidas nepatenka.\n_START_SECTION_\nInvestavimo strategija\n_START_PARAGRAPH_\nInvestavimo strategija yra sudaroma paties investuotojo nuo\xc5\xbei\xc5\xabra. Svarbiausi jos elementai: investavimo laikotarpis, portfelio rizikos lygis, \xc4\xaf k\xc4\x85 bus investuojama, pagal kokius kriterijus yra atrenkamos investicijos, kokiais santykiais jos paskirstomos, kokios gali b\xc5\xabti investavim\xc4\x85 ribojan\xc4\x8dios s\xc4\x85lygos ir pan.'